
ACORD 104/2008, DE 18 DE JUNY, DEL PLE DEL CONSELL DE L’AUDIOVISUAL DE CATALUNYA

Expedient núm. 13/A/2006. Sol·licitud de la societat Ràdio Ciutat de Manresa, SL, de renovació de la concessió de l’emissora de radiodifusió sonora en ones mètriques amb modulació de freqüència a Manresa (101.7 MHz), així com, d’autorització prèvia de negocis jurídics sobre el capital de la societat.

1. Antecedents
1. El 25 de novembre de 2005, Ràdio Ciutat de Manresa, SL, va presentar davant la Direcció General de Mitjans i Serveis de Difusió Audiovisuals, un escrit, juntament amb diversa documentació, mitjançant el qual sol·licitava la renovació de la concessió de l’emissora de radiodifusió sonora en ones mètriques amb modulació de freqüència a la localitat de Manresa (101.7 MHz).
2. De la documentació presentada per Ràdio Ciutat de Manresa, SL per a la tramitació de la renovació de la concessió, es desprenia que s’havien produït modificacions en el capital i la composició accionarial de la societat, sense la preceptiva autorització de l’Administració. En conseqüència, la Direcció General, en data 17 de març de 2006 va fer un requeriment a la societat interessada per tal de regularitzar aquesta circumstància.

3. El 18 d’abril de 2006 es va rebre en aquest Consell un escrit signat pel conseller primer del Departament de la Presidència mitjançant el qual s’adjuntava la sol·licitud i documentació de la societat Ràdio Ciutat de Manresa, SL, als efectes de l’article 10, lletra c) de la Llei 2/2000, de 4 de maig, del Consell de l’Audiovisual de Catalunya, per tal que el CAC emetés l’informe preceptiu i vinculant corresponent.

4. El 21 de juny de 2006, la societat Ràdio Ciutat de Manresa, SL, presenta la sol·licitud per a l’autorització dels negocis jurídics i part de la documentació necessària per a la seva tramitació.

5. En dates 7 de setembre i 20 de novembre de 2006, la Direcció General fa requeriments per escrit, així com telefònicament, a la concessionària per tal d’esmenar i completar la documentació presentada anteriorment. La societat interessada, mitjançant diverses trameses, presenta part de la documentació.

6. En diverses ocasions, aquest Consell va demanar a la concessionària Ràdio Ciutat de Manresa, SL diversa documentació per tal de completar la necessària per a la realització de l’informe corresponent.

7. L’1 de juny de 2007, el Consell de l’Audiovisual va trametre a la Direcció General de Comunicació i Serveis de Difusió Audiovisuals, un escrit mitjançant el qual demanava a la Direcció General, com a òrgan competent per a la tramitació de l’expedient, requerir al concessionari Ràdio Ciutat de Manresa, SL, per tal que aporti diversa documentació necessària, als efectes que el Consell de l’Audiovisual de Catalunya pugues emetre el corresponent informe preceptiu i vinculant.

8. El 29 de juny de 2007 va tenir entrada en aquest Consell un escrit de la directora general de Comunicació i Serveis de Difusió Audiovisuals, mitjançant el qual i en relació amb els expedients de Ràdio Ciutat de Manresa, SL, de renovació de la concessió i de negocis jurídics sobre el seu capital social, consideren que procedeix acumular el primer expedient de renovació al segon expedient (de negocis jurídics), atès que no es pot resoldre la renovació sense l’autorització del negoci jurídic, el qual s’inicia amb posterioritat a l’entrada en vigor de la Llei 22/2005, de 29 de desembre, de la comunicació audiovisual de Catalunya i, en conseqüència, consideren al Consell de l’Audiovisual de Catalunya competent per a la tramitació dels expedients.

9. En data 12 de febrer de 2008, aquest Consell, mitjançant ofici sol·licita a la societat Ràdio Ciutat de Manresa, SL, que acrediti si la situació financera de la societat garanteix la continuïtat de la gestió de l’emissora de Manresa (101.7 MHz). Aquest requeriment va ser atès per la societat interessada en data 18 de febrer de 2008 mitjançant la presentació de la documentació acreditativa corresponent.

10. Vist l’informe dels serveis del Consell de l’Audiovisual de Catalunya.

2. Consideracions jurídiques

2.1. Títol habilitant objecte de renovació

El 28 de desembre de 1995, el Govern de la Generalitat va atorgar a l’Ateneu Cultural Llamborda, per un període de deu anys, la concessió de l’emissora de radiodifusió sonora en ones mètriques amb modulació de freqüència a Manresa (101.7 MHz). En conseqüència, el termini de vigència de la concessió finalitzava el 28 de desembre de 2005.

Posteriorment, l’Ateneu Cultural Llamborda va transmetre la titularitat de l’esmentada concessió a la societat Ràdio Ciutat de Manresa, SL, operació que el Govern de la Generalitat de Catalunya va autoritzar mitjançant Acord de 21 de juliol de 1998.

2.2. Descripció de les operacions de capital realitzades

A) Augment del capital social en 185.712,09 €, mitjançant la creació de 309 noves participacions socials, de 601,01 € cadascuna, les quals, prèvia renúncia al dret d’adquisició preferent dels socis i de la societat, són subscrites íntegrament i desemborsades per la societat Ràdio i Televisió de Manresa, SL.

B) Donació de 89 participacions socials (29,966%), del Sr. [...] a l’autocartera de la societat Ràdio Ciutat de Manresa, SL, prèvia renúncia dels socis al dret d’adquisició preferent sobre les participacions objecte d’adquisició a títol gratuït per la societat.

Com a resultat de les operacions mercantils esmentades, el capital de la societat és de 364.212,05 €, dividit en 606 participacions socials iguals, números 1 a 606, ambdós inclosos, de 601.01 € de valor nominal cadascuna, les quals pertanyen als socis següents:

Sr. [...], titular de 65 participacions (10,73%)

Sr. [...], 27 p. (4,45%)

Sr. [...], 45 p. (7,423%)

Sr. [...], 20 p. (3,30%)

Sr. [...], 7 p. (1,16%)

Sr. [...], 3p. (0,49%)

Sr. [...], 18 p. (2,97%)

Sr. [...], 1 p. (0,16%)

Sr. [...], 4 p. (0,66%)

Sr. [...], 2 p. (0,33%)

Sr. [...], 7 p. (1,16%)

Sr. [...], 4 p. (0,66%)

Sr. [...], 5 p. (0,82%)

Ràdio i Televisió de Manresa, SL, 309 p. (50,99%)
Autocartera de Ràdio Ciutat de Manresa, SL, 89 p. (14,68%)

En conseqüència, el soci de referència de la societat Ràdio Ciutat de Manresa, SL, és la mercantil Ràdio i Televisió de Manresa, SL, domiciliada a 08242 Manresa, carretera de Cardona, 62-64, 1r 2a, amb CIF B-63089361.

2.3. No concurrència de causes de denegació

L’article 55 LCA és el precepte que regula la vigència per deu anys de les llicències per a la prestació de serveis de comunicació audiovisual.

El Consell de l’Audiovisual de Catalunya pot autoritzar-ne la renovació per un o dos períodes iguals al de la seva durada, sempre que és compleixin les condicions establertes per la Llei, o dit d’una altra forma, sempre que no existeixi una causa de denegació.

El mateix article 55 LCA, en el número 4 recull les causes de denegació següents: “4. Són causes de denegació de la renovació de la llicència: a) l’afectació de la garantia del pluralisme, d’acord amb el que estableix aquesta llei; b) la modificació de l’objecte de la llicència per nova planificació de l’espectre radioelèctric per part de l’autoritat competent; c) la situació financera del titular quan no garanteixi  la continuïtat del projecte; d) l’incompliment reiterat de les condicions de la llicència degudament acreditat; e) el fet d’haver estat sancionat més de dues vegades per dues infraccions greus o una de molt greu, d’acord amb el què estableix aquesta llei”.

Pel que fa a la normativa bàsica, la disposició addicional sisena 2.a) de la Llei 31/1987, de 18 de desembre, d’ ordenació de les telecomunicacions (LOT) estableix que “La concesión se otorgará por un plazo de diez años y se renovará sucesivamente por períodos iguales, salvo que el titular haya incumplido alguna de las obligaciones esenciales de la concesión o haya sido condenado mediante sentencia firme por vulnerar algún derecho fundamental. Lo dispuesto en este apartado se entiende sin perjuicio de las condiciones impuestas por el ordenamiento respecto de los títulos habilitantes para el uso del dominio público radioeléctrico”. 
De l’anàlisi de la documentació aportada i de l’expedient administratiu corresponent, no es desprèn l’existència de cap causa que justifiqui la denegació de la renovació.

2.4. Article 55.4.a) LCA: l’afectació de la garantia del pluralisme com a causa de denegació de la renovació

Especial rellevància mereix l’anàlisi de l’afectació de la garantia del pluralisme de la renovació sol·licitada, ja què d’acord amb el què estableix l’article 55.4.a) LCA és una causa expressa de denegació de la renovació del títol.

Per tal de fer possible aquest anàlisi es poden distingir dos nivells de control, d’acord amb el què estableix l’article 40.3 LCA: per una banda els criteris que determina la legislació bàsica estatal, que en el cas que ens ocupa són els límits de l’apartat 1 d) i e) de la disposició addicional sisena LOT; i, per una altra banda, els límits que estableix l’article 40.2 i 3 en relació amb l’article 43 de la pròpia LCA.

Analitzada la presència de la societat Ràdio Ciutat de Manresa, SL en la zona de servei de Manresa, en relació amb l’oferta que s’hi troba a disposició dels ciutadans, es pot concloure el següent:

1.- En relació amb els límits que estableix l’apartat 1 d) i e) de la disposició addicional sisena (LOT):

a) pel que fa a les emissores de ràdio analògiques, són d’aplicació els límits segons els quals “una misma persona física o jurídica no podrá, en ningún caso, controlar directa o indirectamente más del 50% de las concesiones administrativas del servicio de radiodifusión sonora terrestre que coincidan substancialmente en su ámbito de cobertura, i en todo caso, una misma persona física o jurídica, no podrá controlar más de 5 concesiones en un mismo ámbito de cobertura.”

A la zona de servei de Manresa, es comptabilitza 1 emissora de propietat directa de la societat Ràdio Ciutat de Manresa, SL, en relació amb les 4 emissores de ràdio analògica de gestió privada que s’hi comptabilitzen (3 d’FM i 1 d’OM) i, per tant, no s’infringeixen els límits esmentats.

b) Respecte a les emissores de ràdio digital, són també d’aplicació els dos límits a què s’ha fet referència anteriorment, els quals no s’excedeixen, ja què Ràdio Ciutat de Manresa, SL no és titular directa de concessions de ràdio digital. Únicament, participa amb un 12,50% en l’UTE titular de 1 concessió de radiodifusió sonora digital d’àmbit nacional de les 30 concessions de ràdio digital de gestió privada amb aquesta zona de cobertura que s’hi ofereixen.

En conseqüència, la renovació sol·licitada no afecta a la garantia de pluralisme en la zona de servei de Manresa pel que fa al límits que preveu la normativa bàsica (LOT).

2.- En relació amb els límits que estableix la LCA, atès el què s’ha exposat i vista l’oferta de ràdio i televisió de l’àrea de difusió de Manresa, la renovació sol·licitada tampoc no afecta a la garantia de pluralisme en la zona de servei implicada pel que fa al límits que preveuen l’article 40.2 i 3 en relació amb l’article 43 de la LCA ja què els mitjans, de titularitat directa o indirecta de Ràdio Ciutat de Manresa, SL, no suposen més d’un 25% de l’oferta a la zona de servei de Manresa.

2.5. Règim jurídic aplicable

El règim jurídic aplicable a la concessió des de la data de la renovació, és el que estableix la LCA i la resta de normativa vigent, així com els compromisos particulars assolits per la concessionària. També, la societat titular resta obligada a respectar els paràmetres tècnics assignats en el moment de l’adjudicació.

Així mateix, caldrà formalitzar un contracte administratiu que incorpori totes aquelles innovacions normatives que hagin afectat el règim jurídic de la concessió amb posterioritat a l’adjudicació.

2.6. Dipòsit de la garantia

L’article 10.5 del Decret 269/1998, de 21 d’octubre, del règim jurídic de les concessions per a la prestació del servei de radiodifusió sonora en ones mètriques amb modulació de freqüència per a emissores comercials estableix que “l’atorgament de la pròrroga comporta l’obligació d’actualitzar la garantia definitiva, en els termes que estableix la normativa de contractes de les administracions públiques, en el termini màxim de quinze dies des de la data de notificació de la pròrroga”.

L’apartat 1 de la disposició transitòria primera de la Llei 30/2007, de 30 d’octubre, de contractes del sector públic, estableix que “els contractes administratius adjudicats abans de l’entrada en vigor d’aquesta Llei es regeixen, quant als seus efectes, compliment i extinció, inclosa la seva durada i règim de pròrrogues, per la normativa anterior”.

D’acord amb això, la normativa aplicable a aquest supòsit és el Reial decret legislatiu 2/2000, de 16 de juny, pel qual s’aprova el text refós de la Llei de contractes de les administracions públiques, que regula, entre altres, les garanties que hauran de dipositar els adjudicataris de contractes de gestió de serveis públics.

En conseqüència, la societat Ràdio Ciutat de Manresa, SL, haurà de dipositar una garantia per un import de 33.750,00 € per tal de garantir el període de vigència de la concessió de radiodifusió sonora a Manresa (101.7 MHz).

Per tot l’exposat, el Ple del Consell de l’Audiovisual de Catalunya adopta els següents

ACORDS

1. Atorgar l’autorització per a la renovació a la societat Ràdio Ciutat de Manresa, SL, de la concessió de l’emissora de radiodifusió sonora en ones mètriques amb modulació de freqüència a la localitat de Manresa (101.7 MHz) per un període de deu anys, que finalitzarà el 29 de desembre de 2015, així com, la composició accionarial resultant dels canvis realitzats, en els termes descrits en aquest acord.

El règim substantiu aplicable a la concessió des de la data de renovació és el que estableix la LCA, així com, la resta de la normativa vigent i els compromisos particulars assolits pel concessionari. Igualment, el concessionari resta obligat a respectar els paràmetres tècnics assignats a l’emissora.

2. Així mateix, la societat Ràdio Ciutat de Manresa, SL, haurà de presentar davant aquest Consell l’acreditació del dipòsit a la Caixa General de Dipòsits de la garantia definitiva per import de 33.750,00 €, en el termini màxim de quinze dies des de la notificació de l’Acord de renovació de la concessió de Manresa (101.7 MHz).

3. La concessionària, previ dipòsit de la garantia definitiva, haurà de formalitzar el corresponent contracte en un termini de 30 dies comptadors des del dia següent al de la notificació de la renovació, que haurà d’incorporar totes aquelles innovacions normatives que hagin afectat el règim jurídic de la concessió amb posterioritat a l’adjudicació.

4. Notificar aquest Acord a la societat Ràdio Ciutat de Manresa, SL i a la Direcció General de Comunicació i Serveis de Difusió Audiovisuals del Departament de Cultura i Mitjans de Comunicació.

Barcelona, 18 de juny de 2008

Josep M. Carbonell i Abelló                                         Dolors Comas d’Argemir i Cendra

President                                                                     Consellera secretària

